הומלנד

רקע כללי

הסדרה עוקבת אחר קרי מתיסון, קצינת המבצעים של ה-CIA, שלאחר ביצוע פעולה לא מורשית בעיראק, הושמה על תנאי והוצבה מחדש במרכז ללוחמה בטרור של ה-CIA בלאנגלי, וירג'יניה. בזמן שניהלה מבצע בעיראק, קרי הוזהרה על ידי מחבל כי שבוי מלחמה אמריקני הצטרף לארגון אל קאעידה כשהוא מתמצת זאת במשפט "שבוי אמריקני סובב" - כשכוונתו "הוסב".
במהלך פשיטה של כוח דלתא על מתחם שהיה שייך למחבל אבו נזיר, מחולץ ניקולס ברודי, סמל נחתים אמריקאי שדווח כנעדר בעיראק מאז 2003. קרי מאמינה כי ברודי הוא שבוי המלחמה האמריקני שעליו דיבר המודיע העיראקי שלה. עם זאת, הממשלה והממונים עליה ב-CIA מתייחסים אל ניקולס ברודי כגיבור מלחמה. היא מתקשה לשכנע את הבוס שלה, דייוויד אסטס, לשים את ברודי תחת מעקב ופונה לסול ברנסון, תחתיו עבדה בעבר. שניהם מנסים למנוע פיגוע נוסף על אדמת אמריקה.
בתחילה הסדרה נעה סביב קו העלילה על חשיפתו של ברודי, אך החל מהעונה הרביעית, הסדרה מתמקדת במאבק המודיעיני למניעת פיגוע טרור נוסף על אדמת ארצות הברית והופכת לסדרת מותחן ריגול על הגנת המולדת.

עונה 1

פרקים 1 - 12 (12 פרקים). החלה ב-2 באוקטובר 2011 והסתיימה ב-18 בדצמבר 2011.
העלילה מתמקדת בניסיונה של קרי מתיסון, קצינת מודיעין מוכשרת ופעלתנית בסוכנות הביון האמריקאית, להוכיח כי החייל האמריקאי ניקולס ברודי שחזר מהשבי לאחר שמונה שנים, למעשה הוסב וכעת מטרתו לפעול נגד אמריקה. במהלך העונה נחשפת הסתגלותו מחדש לחיי משפחה וחיים אזרחיים בכלל, לאחר החזרה מהשבי. עוד מתגלה כי ברודי התאסלם. עוד מתברר כי תומאס ווקר, חברו של ברודי ביחידה, שנחטף והוגדר כמת, למעשה חי ופועל נגד ארצות הברית תחת חסותו של הטרוריסט אבו נזיר. ברודי משתתף בפיגוע משולב ביחד עם ווקר, באזור בו נמצאים הדרגים הגבוהים של הממשלה, אך חוזר בו ברגע האחרון ולא מפוצץ את חגורת הנפץ שלבש. הדבר נעשה כתגובת נגד להפצצת מזל"ט שביצעה ארצות הברית מספר שנים קודם לכן, שגרמה למותם של 82 ילדים מוסלמים, והוסתרה מהציבור על ידי אותם דרגים.
במהלך העונה קרי מרגלת אחרי ברודי באופן בלתי חוקי, מתקרבת לברודי שלא על פי הנהלים, ואף מנהלת איתו רומן. לקראת סיום, כאשר מאמציה של קרי להוכיח כי מדובר במרגל עולים בתוהו, היא מתמוטטת בשל החמרת ההפרעה הנפשית (הפרעה דו-קוטבית) ששמרה עליה בסוד ובשל השעייתה מעבודתה, והיא מתאשפזת בבית חולים פסיכיאטרי ומקבלת טיפול בנזעי חשמל.

עונה 2

פרקים 13 - 24 (12 פרקים). החלה ב-30 בספטמבר 2012 והסתיימה ב-16 בדצמבר 2012.
עונה זו ממשיכה את העלילה באופן רציף. בתחילת העונה משודר ברחבי העולם שישראל הרסה חמישה מתקני גרעין איראנים במהלך מתקפה מוצלחת. קרי מצליחה להוכיח כי ברודי חזר כטרוריסט, למרות שבסופו של דבר התחרט ולא פוצץ עצמו, בשל שיחת טלפון של בתו דיינה. לאחר מכן הוא משתף פעולה עם הסוכנות בעסקה שסגר עימם במטרה להפיל את אבו נזיר, ואבו נזיר מאותר ומחוסל, רק לאחר שהוא סוחט את ברודי לבצע פעולה שגורמת למותו של סגן נשיא ארצות הברית. בסיום העונה מתפוצץ מטען חבלה שהושתל ברכבו של ברודי מחוץ למבנה הסוכנות ונהרגים בו בכירים אמריקנים רבים. נראה שהדבר נעשה כפיגוע נקמה על ההפצצה הישראלית באיראן. סול ברנסון ששרד ממונה לראש הסוכנות. קרי וברודי אף הם ניצלים, והיא עוזרת להבריחו מהמדינה בסתר, אך בוחרת להישאר מאחור כדי להוכיח את חפותו. קלטת שברודי הקליט במטרה להפיץ לאחר הפיגוע המקורי אותו לא ביצע בסוף, מודלפת לעיתונות ומציירת אותו כאשם בפיצוץ זה שגרם למותם של למעלה מ-200 אמריקאים.

עונה 3

פרקים 25 - 36 (12 פרקים). החלה ב-29 בספטמבר 2013 והסתיימה ב-15 בדצמבר 2013.
העונה השלישית נפתחת בקו עלילתי לפיו קרי משתגעת סופית לאחר שהסוכנות ניסתה להפוך אותה לשעיר לעזאזל, והסוכנות מנסה להשתיק אותה ולאשפז אותה בבית חולים פסיכיאטרי. לאחר מספר חודשים מתברר כי כל העניין היה תרגיל שלה ושל סול ברנסון, ידידה הוותיק בסוכנות, במטרה לגרום לסגן ראש המודיעין האיראני מג'יד ג'באדי לנסות ליצור קשר עם קרי, כדי שתערוק לצד השני. בהמשך, המהלך מוכתר בהצלחה וג'באדי שנתפס מוסב, וחוזר לתפקידו באיראן כסוכן כפול. סול מוצא את ברודי שהוחזק בידי כנופיה בשכונת עוני בקאראקס שבוונצואלה כשבר כלי לאחר שנפצע קשה, ולאחר תהליך שיקום משתמש בו כדי לבצע את השלב הנוסף במשימה: חיסולו של אכברי, ראש המודיעין האיראני. לאחר שברודי הוחדר לאיראן באמצעות יחידה מובחרת והופך שם לגיבור, הוא מצליח לבצע את חיסולו של אכברי, אך בגלל חילוף ראש סוכנות הביון האמריקאית, מחליטים הבכירים החדשים ב-CIA להקריב אותו למען הצלחת המהפך והוא מוסגר, נשפט באיראן ונידון לעונש בתלייה. בפרק האחרון, ברודי אכן מוצא להורג, קרי הנמצאת בהריון ממנו צופה במחזה בלב כבד. סצנת הסיום מתרחשת לאחר ארבעה חודשים ומראה את טקס הזיכרון שערכה הסוכנות ובו הוצב קיר מלא כוכבים לזכר הנופלים, לאחר שקרי מסורבת להנצחת ברודי בסוכנות, היא מציירת כוכב על הלוח בעצמה. במקביל ברנסון שפוטר לא מכבר, זוכה לראות את פירות המבצע, ואיראן מודיעה כי היא מוכנה להגיע להסכם פיקוח על מתקני הגרעין שלה.

עונה 4

פרקים 37 - 48 (12 פרקים). החלה ב-5 באוקטובר 2014 והסתיימה ב-21 בדצמבר 2014.
העונה הרביעית נפתחת בקו עלילתי חדש המציב את קרי באמצע משימה מודיעינית בפקיסטן, בעודה מנהלת את שלוחת סוכנות הביון באפגניסטן במבצע לחיסול חייסאם חקאני, מראשי הטאליבן. לאחר החיסול מתברר כי חוסלה גם כל משפחתו במבנה בו שהה. אחיינו של חקאני, עיאן איברהים, סטודנט פקיסטני שנפגע, מגלה כשהוא מתעורר כי כל משפחתו נהרגה בפיצוץ. תחילה, שגרירות ארצות הברית מכחישה את הפגיעה הכוללת, אך סרטון שהיה בטלפון הנייד של עיאן מופץ ברשתות ושם אותו למוקד מעקב של ה-CIA, מעקב שמוביל בסופו של דבר להסבתו בידי ה-CIA נגד חקאני. קרי מוצבת לראש שלוחת סוכנות הביון בפקיסטן, לאחר שהיא מאיימת על ראש ה-CIA בחשיפת פרטים שיאירו אותו באור בעייתי. סול ברנסון שמגיע לאיסלמבאד נחטף מנמל התעופה בידי המודיעין הפקיסטני, ומועבר לאנשיו של חקאני, דבר שמכשיל את ניסיון חיסולו השני של חקאני, כיוון שהוא משתמש בו כבמגן אנושי. בעלה של השגרירה שהופעל בידי הפקיסטנים, נתפס לאחר שהחליף את התרופות של קרי וגרם לה להשתגע, בשל מידע שקרי מקבלת מראש המודיעין הצבאי הפקיסטני.
בעקבות חטיפתו של ברנסון מפקדת ה-CIA נכנסת למשא ומתן מול חקאני, שבסופו שוחררו אסירים בכירים בארגונו. לאחר סיום ביצוע העסקה, מותקפת השיירה שחוזרת ובו זמנית, חקאני ואנשיו חודרים לשגרירות ארצות הברית בפקיסטן. במהלך התקיפה נהרגו 36 מעובדי השגרירות ונלקח חומר מודיעיני חשוב. בעקבות כך, ומשום שהתברר כי המודיעין הפקיסטני שיתף פעולה עם חקאני ואף עמד מאחרי פעילות אנטי אמריקנית, ניתקה ארצות הברית את היחסים הדיפלומטים עם ממשלת פקיסטן, והחזירה את השגרירה. אך קרי וקווין נשארו בפקיסטן בניסיון להתנקש בחיי חקאני. קרי מבקשת מקווין לא לחסל אותו בשל הנזק המשני שעלול להגרם. כמה דקות מאוחר יותר נקרתה הזדמנות לקרי עצמה לחסל את חקאני, אך נאלצה להימנע מכך, מפני שראש המודיעין הפקיסטני מנע בעדה לירות בו, ומראה לה שדר עדאל נמצא במכונית יחד עם חקאני. בפרק סוף העונה חוזרת קרי לארצות הברית עקב מותו הפתאומי של אביה. שם גילתה שידידה סול הסכים לגישתו של דר עדאל לקיום משא ומתן מול חקאני. בתגובה לכך קרי נוטשת בחמת זעם את ביתו של דר עדאל.

עונה 5

פרקים 49 - 60 (12 פרקים). החלה ב-4 באוקטובר 2015 והסתיימה ב-20 בדצמבר 2015.
בתחילת העונה קרי כבר לא מועסקת על ידי ה-CIA אלא עובדת כראש מערך האבטחה בקרן פילנתרופית בגרמניה. במהלך העונה קבוצה אסלאמית קיצונית מנסה לבצע פיגוע בתחנת רכבת באמצעות מטענים שמכילים גז רעיל, וקרי עוזרת לסכל זאת. נישואיה של קרי עולים על שרטון לאחר שבעלה לא מצליח להכיל את המעורבות שלה בענייני מודיעין שנמשכת למרות ניסיונה לחדול מכך. עוד מתברר שבכירה בCIA המוצבת בגרמניה היא מרגלת בשירות המודיעין הרוסי, והיא מחוסלת בעת ניסיון המלטות שלה לרוסיה.

עונה 6

פרקים 61 - 72 (12 פרקים). החלה ב-15 בינואר 2017 והסתיימה ב-9 באפריל 2017.
בתחילת עונה זו קרי מתיסון חוזרת לארצות הברית מספר חודשים אחרי מאורעות סיום עונה 5, והפעם עובדת בארגון סיוע למוסלמים המתגוררים בארצות הברית בתקופת הבחירות לנשיאות.
במהלך עונה זו קרי מייעצת לנשיאה הנבחרת בתקופת מעבר למורת רוחם של בכירי הCIA. בשל מעשיו הנמהרים של פיטר קווין שמתאושש בביתה לאחר שנפצע קשה בגרמניה, קרי מאבדת את המשמורת על בתה. קבוצת חשאית במימון של ארגון מודיעין אמריקני תוקפת באינטרנט באמצעות בוטים את הנשיאה הנבחרת וגורמת לה להתעמת עם מנהיג הקבוצה. שיאה של העונה מגיע כאשר קבוצת לוחמי עילית של כוח דלתא מנסים לחסל את הנשיאה הנבחרת בקנוניה שחברו אליה בכירים מארגונים שונים.

עונה 7

פרקים 62- 84 (12 פרקים). החלה ב-11 בפברואר 2018 והסתיימה ב-29 באפריל 2018.
בעונה זו אנשי הביון הרוסי נוקטים בפעולות שונות בכדי לערער את השלטון האמריקני ולהביא להתפטרות הנשיאה קין. לאחר שאחד המרגלים הרוסיים מצלם תמונה של נער שנפצע בידי הFBI ומפיץ שמועה שקרית שהנער נפטר לאחר שהוזנח במכוון, פורצות מהומות דמים במתחם שהתבצרו בו מתנגדים לנשיאה שמגינים על אוקיף, המתנגד הקולני של הנשיאה.
אנשי הביון הרוסי גורמים בכלא למותו של הקולונל מקלנדון שעמד בראש הקנוניה להתנקשות בחיי הנשיאה, וקושרים למעשה את ראש הסגל של הבית הלבן וולינגטון, באמצעות ידידתו סימון מרטן שלמעשה היא קצינה בביון הרוסי. פיילי, חבר קונגרס אמביציוזי מנצל את האירוע בכדי לנסות להדיח את הנשיאה. 
צוות מצומצם שמקים ברנסון שמונה להיות היועץ לביטחון לאומי, מצליח לגלות שיד הרוסים בחשה בעניין. 
לאחר שאנשי הרשת הרוסית של יבגני נחשפים בידי צוות שהקים ברנסון, הם נמלטים לרוסיה, וצוות אמריקני בראשות ברנסון ומתיסון יוצא לרוסיה במטרה ללכוד את מרטן ולהביאה לארצות הברית. הם מצליחים במשימתם ומרטן מעידה בקונגרס והדחת הנשיאה נמנעת, אבל מתיסון נתפסת בידי הרוסים ויושבת בכלא חודשים ארוכים. בסוף העונה הנשיאה מתפטרת ונעשית עסקת שבויים בין האמריקנים לרוסיים. מתיסון מוחזרת ואז מתברר שהיא איבדה את שפיותה לאחר שנמנע ממנה הטיפול הפסיכיאטרי.

עונה 8

באוגוסט 2018 הודיעה רשת Showtime כי העונה השמינית תהיה האחרונה בסדרה, ותעלה לשידור ב-7 בפברואר 2020. מסתמן כי בעונה זו תתקיים קפיצת זמן משמעותית לאחר הרגע שבו נראתה קארי (קלייר דיינס) בסוף העונה השביעית. מפיק הסדרה אלכס גאנסה אמר: "נתחיל את עונה 8 כנראה עם קפיצת זמן גדולה בין העונה השביעית לשמינית. נספר סיפור מאוד סגור, בתקווה בישראל. העונה השביעית חיברה את כל הכלים על לוח השחמט כדי לעשות פינאלה ראויה לסיפור שאנחנו מספרים".

פיתוח וצילום

בהתבסס על הסדרה הישראלית "חטופים" מאת גדעון רף, החליטו הווארד גורדון ואלכס גאנסה לעבוד על גרסה משלהם, בשיתוף פעולה עם רף כבר בתחילת 2010 וסביבם גובש גם צוות המפיקים בפועל (שכלל גם את אבי ניר ורן תלם) כשהצילומים של הפרק הראשון נערכו בשארלוט, צפון קרוליינה וסצנות רבות צולמו גם במוזיאון התעופה של קרוליינה.
ב-7 באפריל 2011 נתנה שואוטיים אור ירוק לסדרה עם הזמנה של 12 פרקים. ב-21 ביולי 2011 הודיעה שואוטיים כי הסדרה תשודר לראשונה ב-2 באוקטובר 2011. יחד עם ההכרזה על תאריך הבכורה של הסדרה, הרשת גם הודיעה כי שמות הדמויות שיגולמו על ידי קלייר דיינס ודמיאן לואיס יהיה קרי מתיסון וניקולס ברודי, בהתאמה. הסדרה מופקת על ידי פוקס 21.
לאור הצלחת הסדרה, גם בקרב מבקרי הטלוויזיה וגם בטבלאות הרייטינג, הודיעה הרשת ב-26 באוקטובר 2011, לאחר שידור ארבעה פרקים מהעונה הראשונה, על חידוש הסדרה לעונה שנייה. העונה השנייה של הסדרה עלתה לשידור בארצות הברית ב-30 בספטמבר 2012 ובישראל ב-6 באוקטובר בערוץ Yes Oh.
לאחר שפרק הבכורה של העונה השנייה של הסדרה זכה ל-5.2 מיליון צופים הודיעה הרשת ב-22 באוקטובר 2012 על הפקת עונה שלישית לסדרה, אשר מנתה 12 פרקים וצילומיה החלו באביב 2013.

פרסים

הסדרה זכתה ב-5 פרסי גלובוס הזהב, בקטגוריות הדרמה הטובה ביותר (פעמיים), השחקנית הטובה ביותר (קלייר דיינס, פעמיים) והשחקן הטוב ביותר (דמיאן לואיס), וכן בארבעה פרסי אמי, בקטגוריות סדרת הדרמה הטובה ביותר, התסריט הטוב ביותר, השחקנית הטובה ביותר בסדרת דרמה והשחקן הטוב ביותר בסדרת דרמה.